6 rowers in KZN doodgeskiet, omstander sterf ook | Netwerk24
Deur Lwandile Bhengu, News24, 08 Mei 2021 22:56
Kol. Thembeka Mbele, polisiewoordvoerder, sê die mans het Vrydagaand 'n slaghuis in Mtubatuba, in die noorde van KwaZulu-Natal, beroof.
Hulle was vermoedelik deel van 'n onbekende aantal rowers wat op die slaghuis toegesak het.
"Polisiebeamptes van die Durbanse Taakmag het die hulle agtervolg en dit het uitgeloop op 'n skietery. Ses verdagtes, wat vermoedelik in hul dertigs was, is op die toneel dood verklaar. Drie ongelisensieerde vuurwapens en 31 patrone is ook op die toneel gekry," het Mbele bygevoeg.
'n 33-jarige omstander is in die been geskiet en is na 'n plaaslike kliniek geneem waar hy later dood is.
"Die verdagtes se voertuig is teruggevind en geskut vir verdere ondersoek. Die ander verdagtes wat in drie voertuie gevlug het, word steeds gesoek," het Mbele gesê.
Die polisie ondersoek klagte van poging tot sakeroof, poging tot moord, en die besit van ongelisensieerde vuurwapens en ammunisie.